**Прелиминарна листа структурних реформи за Програм економских реформи Републике Србије за период од 2024. до 2026. године**

|  |
| --- |
| **ОБЛАСТИ ЕРП И ПОВЕЗАНЕ СТРУКТУРНЕ РЕФОРМЕ** |
| **Област 1: КОНКУРЕНТНОСТ** |
| **СР****бр.** | **Назив структурне реформе** | **Опис структурне реформе** |
| **1.** | **Унапређење тржишних услова за пословање привредних субјеката**  | Циљ реформе је повећање конкурентности домаћих привредних субјеката и осталих актера на тржишту РС и развој српске економије ради припреме за чланство у ЕУ и пуну интеграцију у унутрашње тржиште ЕУ и светско тржиште, што ће довести до унапређења, диверсификације и даљег раста спољне трговине РС како на регионалном, тако и на глобалном нивоу. Применом техничких прописа и стандарда усаглашених са ЕУ допринеће се конкурентности пољопривредно-прехрамбених и индустријских производа, олакшавању трговине и уклањању трговинских баријера на регионалном и међународном тржишту. |
| **2.** | **Унапређење услова за успостављање економије засноване на знању** | Реформом се подстичe даљи развој иновационе инфраструктуре, јачају капацитети за пружање подршке стартапима у свим фазама развоја, поспешују јавне и приватне инвестиције у овој области, омогућава развој домаћег тржишта предузетничког капитала (*venture capital*), као и трансфер знања из науке у привреду. Умрежавањем и радом са појединцима и компанијама на развоју и презентацији производа унапређује се конкурентност домаћих производа на међународном тржишту уз јачање домаћег тржишта креативних индустрија. Кроз повећање броја стартапа стимулише се привредни раст, повећава извоз и БДП, и стварају радна места потребна за развој економије засноване на знању. Како би се подржале иновације у различитим областима, реформа предвиђа успостављање инфраструктуре попут *БИО4 Кампуса*, *Иновационог дистрикта* унутар Државног дата центра, а у оквиру пројекта ,,*Smart city*“ предвиђа се креирање иновативних решења, заснованих на *cloud* технологијама и оријентисаних ка одрживом развоју. |
| **Област 2: ОДРЖИВОСТ И ОТПОРНОСТ** |
| **СР****бр.** | **Назив структурне реформе** | **Опис структурне реформе** |
| **3.** | **Озелењавање енергетског тржишта кроз унапређење ОИЕ и ЕЕ** | Циљ реформе огледа се у трансформацији производње енергије кроз прелазак са фосилних горива на обновљиве изворе енергије и унапређењу енергетске ефикасности, ради достизања одрживе и еколошке прихватљиве будућности. Један од кључних елемената јесте подстицање инвестиција у нове ветроелектране и соларне електране што не само да доприноси зеленој транзицији, већ отвара простор за унапређење конкурентности кроз развој и интеграцију нових капацитета за обновљиву енергију на тржишту. Такође, реформом се предвиђа брз и ефикасан развој нових капацитета „зелене енергије“, кроз систем тржишних премија и систем „фид ин тарифа“ за мала постројења и демонстрационе пројекте у поступку аукција, што директно доприноси достизању климатске неутралности и истовремено повећава конкурентност енергетског сектора. |
| **4.** | **Озелењавање и унапређење транспортног тржишта и безбедности у саобраћају**  | Реформом је предвиђено подизање нивоа квалитета пружања транспортних услуга у складу са ЕУ прописима, стандардима и праксом, унапређење конкурентности и ефикасности, повећање мобилности становништва између региона, смањење негативног утицаја на животну средину, побољшање безбедности у саобраћају. Кроз примену модела конкуренције за тржиште заснованог на оптималном односу понуде и потражње, реформа сектора транспорта у друмском и железничком саобраћају довешће не само до повећања ефикасности унутар сектора, већ и побољшања конкурентности у односу на друге видове транспорта. |
| **Област 3: ЉУДСКИ КАПИТАЛ И СОЦИЈАЛНА ПОЛИТИКА** |
| **СР****бр.** | **Назив структурне реформе** | **Опис структурне реформе** |
| **5.** | **Образовање за одрживи развој и радну спремност**  | Реформа има за циљ да обезбеди ефикаснији одговор система образовања на потребе привреде, технолошке промене и потребе за новим компетенцијама кроз подизање релевантности образовања путем дуалног образовања и образовања заснованом на истраживању у науци чиме ће се смањити баријера између образовања и радног окружења. Имплементацијoм дуалног образовања на нивоу средњег и високог образовања допринеће се јачању конкурентности привреде РС и смањењу незапослености младих, док ће послодавцима, инвестирање у образовање, дугорочно решити проблем недостатка компетентних кадрова. Такође, инвестирањем у развој знања ученика и стицање практичног искуства у науци, повећаће се разумевање и заинтересованост за науку, чиме се формира критичко мишљење и стичу аналитичке вештине које су применљиве на тржишту рада |
| **6.** | **Унапређење услова за веће учешће младих на тржишту рада**  | Циљ реформе је унапређење положаја младих на тржишту рада, путем обезбеђења лакшег прелазака младих из образовања на подручје рада и превентивно спречити њихов прелазак у NEET статус (млади који нису запослени и нису у процесу образовања или обуке), као и стицања знања и вештина неопходних за укључивање на тржиште рада младих који нису у образовању (без квалификација или са ниским нивоом квалификација). Развој капацитета омладинске политике у партнерству са организацијама цивилног друштва, системска подршка усмерена на омладинско предузетништво и веће учешће жена, као и на повећање стопе активности младих, смањењу стопе ризика од сиромаштва или социјалне искључености, су мере које су усмерене на повећање учешћа младих на тржишту рада . |